
Text rozhodnutia
Súd: Krajský súd Bratislava Spisová značka: 1S/207/2015 Identifikačné číslo súdneho spisu: 1015201432 Dátum vydania rozhodnutia: 18. 04. 2016 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2016:1015201432.1 Uznesenie Krajský súd v Bratislave v právnej veci žalobcu: Trenčiansky samosprávny kraj, so sídlom K dolnej stanici 7282/20A, 911 01 Trenčín, právne zastúpený: IKRÉNYI & REHÁK, s.r.o., advokátska kancelária so sídlom Šoltésovej 2, 811 08 Bratislava, proti žalovanému: Úrad pre verejné obstarávanie, Dunajská 68, P.O.BOX 58, 820 04 Bratislava, o návrhu na odklad vykonateľnosti, takto r o z h o d o l : Krajský súd v Bratislave o d k l a d á vykonateľnosť rozhodnutia predsedníčky Úradu pre verejné obstarávanie zo dňa 17.06.2015 č. spisu: 8282-P/2015 (č. záznamu: 68630/2015) v spojení s rozhodnutím Úradu pre verejné obstarávanie zo dňa 24.02.2015, č. 526-SK/29/6000/2006/2015 až do právoplatného rozhodnutia súdu vo veci samej. o d ô v o d n e n i e : Žalobca sa žalobou doručenou tunajšiemu súdu dňa 25.08.2015 domáhal preskúmania zákonnosti rozhodnutia predsedníčky Úradu pre verejné obstarávanie zo dňa 17.06.2015 č. spisu: 8282-P/2015 (č. záznamu: 68630/2015) v spojení s rozhodnutím Úradu pre verejné obstarávanie zo dňa 24.02.2015, č. 526-SK/29/6000/2006/2015. Žalobca zároveň požiadal súd o odklad vykonateľnosti uvedených rozhodnutí žalovaného. Vzhľadom ku skutočnosti, že žiadosť o odklad vykonateľnosti nebola relevantné odôvodnená, súd žalobcovi dňa 19.10.2015 oznámil, že jeho žiadosti na odklad vykonateľnosti rozhodnutia žalovaného nebolo vyhovené (§ 250c ods. 1 veta tretia O.s.p.). Podaním, doručeným tunajšiemu súdu dňa 14.04.2016, bola doručená opakovaná žiadosť o odklad vykonateľnosti rozhodnutia žalovaného, v ktorej žalobca uviedol, že žiada odložiť vykonateľnosť predmetného rozhodnutia, ktorú odôvodnil tým, že je právnickou osobou, ktorá samostatne hospodári s verejnými prostriedkami, prostredníctvom ktorých zabezpečuje a chráni práva a záujmy svojich obyvateľov, pričom okamžité zaplatenie pokuty vo výške 496.414,33 Eur môže mať za následok neschopnosť žalobcu uhrádzať niektoré verejné výdavky, čo sa prejaví v neposkytnutí služieb, ktoré žalobca v prospech svojich obyvateľov zabezpečuje. Zaplatením pokuty môže byť ohrozené fungovanie žalobcu a najmä plnenie jeho stanovených kompetencií a úloh. Na zaplatenie pokuty vo vyššie uvedenej výške by žalobca musel použiť prostriedky alokované na iné účely, keďže zaplatenie pokuty predstavuje mimoriadny výdavok, s ktorým žalobca nemohol vopred počítať a preto ho nemá zahrnutý vo svojom rozpočte. Po zaplatení tak vysokej pokuty by žalobca bol nútený siahnuť napr. na mzdy zamestnancov organizácií v jeho zriaďovateľskej pôsobnosti, resp. by musel pristúpiť k zníženiu počtu zamestnancov na úrade, čím by došlo k výraznému obmedzeniu poskytovania služieb prostredníctvom žalobcu. Okamžitá úhrada pokuty vo výške 496.414,33 Eur môže taktiež výrazne obmedziť aj činnosť ďalších organizácií žalobcu, napr. správy ciest, zároveň žalobca nebude schopný riešiť havarijné stavy na budovách, školských a sociálnych zariadeniach, nachádzajúcich sa v majetku žalobcu. Z uvedeného je podľa žalobcu zrejmé, že okamžité zaplatenie pokuty by mohlo výrazným spôsobom negatívne ovplyvniť život obyvateľov samosprávneho kraja. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd v súlade s citovaným zákonným ustanovením rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu odvolanie nie je prípustné.

